Pranešimas žiniasklaidai

2024 m. spalio 30 d.

Vilnius

Niekada negirdėjote apie Sandefjordą? Tuomet pats laikas ten nuskristi tiesiai iš Vilniaus

**Iš Vilniaus oro uosto startavo naujas maršrutas – į Sandefjordo Torpo oro uostą Norvegijoje. Dukart per savaitę vykdomi skrydžiai keliautojams atveria dar daugiau galimybių patyrinėti pietinę šios šalies dalį ir patogiai nuvykti į sostinę Oslą ar į kitus Norvegijos miestus. Susisiekimą oru tarp Vilniaus ir Sandefjordo užtikrina bendrovė „airBaltic“.**

Sandefjordas įsikūręs vaizdingoje įlankoje, kur atsiveria didingas gamtos paveikslas, pilnas pasivaikščiojimo ir žygių takų. Kadaise pats miestas išgarsėjo kaip banginių medžioklės centras, dėl to vienas iš lankytinų objektų Sandefjorde yra istorinis banginių muziejus. O vakare svečių laukia vietiniai restoranai, siūlantys patiekalus iš šviežių jūros gėrybių – maisto kultūra Sandefjordą garsina ne mažiau negu fjordai.

**Puiki vieta pažinties su Norvegija pradžiai**

Kelionė nuo Sandefjordo iki Oslo automobiliu trunka apie porą valandų. Sostinė keliautojams atveria plačią patirčių įvairovę. Nuo visai šeimai skirtų istorijos, vikingų ar laivų muziejų iki spektaklio Operos rūmuose – šis šiuolaikinės architektūros deimantas traukia turistų žvilgsnius ir kviečia įsimintinai praleisti vakarą.

Turistų visada laukia ir labiausiai į pietus nutolęs šalies miestas Kristiansandas. Važiuojant iš Sandefjordo ir kaskart sustojant pasigrožėti fjordų vaizdais, kelionė tikrai neprailgs. O atvykę į Kristiansandą įsitikinsite, kad čia puikiai galima atsipalaiduoti po kelionės – baseine ar pirtyse, taip pat nueiti į meno galeriją, vietinį juvelyrikos saloną ar pasigrožėti stiklapūčių darbais. Miesto centre puikuojasi nuostabi gotikinė katedra, aplink daug parkų bei įsimintinų šiuolaikinės architektūros pastatų. Vis dėlto vietiniai gyventojai teigia, kad labiausiai keliautojus traukia įspūdingas „Dyreparken“ – gyvūnų parkas, kuriame ramiai vaikštinėja kupranugariai, žirafos ir zebrai, o terariumuose snaudžia gyvatės. Greta veikia ir pramogų parkas, kuriame apstu įvairių atrakcionų bei kitų linksmybių.

**Ekskursijų įvairovė – nuo didžiausio Norvegijos akvariumo iki Naftos muziejaus**

Kitas galimas kelionės maršrutas iš Sandefjordo – Bergenas. Turint daugiau laiko, verta pasimėgauti gamtos grožiu ir iš vieno miesto į kitą važiuoti automobiliu. Skubantieji gali rinktis kelionę lėktuvu – skrydis iš Sandefjordo į Bergeną truks vos valandą.

Kaip ir kiekvienas Norvegijos miestas Bergenas siūlo turiningą laisvalaikį šeimoms. Pavyzdžiui, galima leistis į pažintį su laukiniais gyvūnais Bergeno akvariume, kuris yra didžiausias visoje Norvegijoje. Jame sutiksite ne tik jūrų liūtų, ruonių ir pingvinų, bet ir kitų egzotiškų gyvūnų rūšių. Ištroškusiems kiek stipresnių įspūdžių rekomenduojama įsigyti bilietą į ekskursiją po Šiaurės jūrą. Paprastai per tokią iškylą yra galimybė pamatyti banginius, lašišas ir kitus jūros gyventojus. Sugrįžus į krantą galima toliau tyrinėti Bergeno istorinį paveldą, kuris įtrauktas į UNESCO sąrašą.

Norintieji pažinti Norvegijos ekonominį šuolį ir virsmą į vieną pažangiausių valstybių, turėtų apsilankyti Stavangeryje. Šis miestas vadinamas šalies naftos sostine. Būtent jūroje esantys naftos ištekliai leido užauginti Norvegijos ekonomikos raumenis. Dabar šalis aktyviai investuoja į atsinaujinančių išteklių energetikos projektus, o valstybėje registruotų elektromobilių skaičius neseniai aplenkė benzinu varomų automobilių. Gyvenimo ritmas Stavangeryje atrodo lėtas ir ramus, todėl labai patogu neskubant tyrinėti miesto paveldą, meno galerijas ir muziejus. Galiausiai būtina apsilankyti „Norsk Oljemuseum“ – Norvegijos naftos muziejuje, kuriame daug sužinosite apie šalies ir viso pasaulio naftos ir dujų pramonės raidą.

Taip pat, viešint Stavangeryje, verta suplanuoti kelionę prie Sakyklos uolos (norv. Preikestolen), nuo kurios atsiveria viena įspūdingiausių panoramų pasaulyje. Ne veltui ši vieta tituluojame lankomiausiu gamtos stebuklu Norvegijoje.

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime [X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas  
Lietuvos oro uostai

Atstovas žiniasklaidai  
+370 697 63 898  
[media@ltou.lt](mailto:media@ltou.lt)